Spoločný návrh NARIADENIE RADY ktorým sa mení nariadenie (ES) č. 329/2007 o reštriktívnych opatreniach voči Kórejskej ľudovodemokratickej republike /* JOIN/2013/025 final - 2013/0230 (NLE) */





DÔVODOVÁ SPRÁVA 1) Nariadením Rady (ES) č. 329/2007 z 27. marca 2007 nadobúdajú účinnosť opatrenia stanovené v rozhodnutí Rady 2010/800/SZBP z 22. decembra 2010 o reštriktívnych opatreniach voči Kórejskej ľudovodemokratickej republike (ďalej len „Severná Kórea“). Rada 22. apríla 2013 prijala rozhodnutie 2013/183/SZBP, ktorým sa zrušuje a nahrádza rozhodnutie 2010/800/SZBP. 2) Na základe rozhodnutia 2013/183/SZPB Únia prijme potrebné opatrenia s cieľom určiť príslušné položky, ktoré sa majú zahrnúť do zoznamov tovarov uvedených v článkoch 2 a 3 nariadenia č. 329/2007. Zoznam stanovený v prílohe Ia k uvedenému nariadeniu by sa mal rozšíriť a zahrnúť ďalšie položky. 3) Vysoká predstaviteľka Únie pre zahraničné veci a bezpečnostnú politiku a Európska komisia by mali preto navrhnúť príslušné zmeny nariadenia (ES) č. 329/2007. 2013/0230 (NLE) Spoločný návrh NARIADENIE RADY ktorým sa mení nariadenie (ES) č. 329/2007 o reštriktívnych opatreniach voči Kórejskej ľudovodemokratickej republike RADA EURÓPSKEJ ÚNIE, so zreteľom na Zmluvu o Európskej únii, najmä na jej článok 215 ods. 1, so zreteľom na rozhodnutie Rady 2013/183/SZBP o reštriktívnych opatreniach voči Kórejskej ľudovodemokratickej republike a o zrušení rozhodnutia 2010/800/SZBP[1]. so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie, keďže: (1) V prílohe I k nariadeniu (ES) č. 329/2007 sa uvádzajú všetky položky, materiály, vybavenie, tovar a technológie vrátane softvéru, ktoré sú položky alebo technológie s dvojakým použitím, ako sa vymedzuje v nariadení (ES) č. 428/2009 z 5. mája 2009[2], ktorým sa zakazuje predávať, dodávať, prevádzať alebo vyvážať ktorejkoľvek fyzickej alebo právnickej osobe, subjektu alebo orgánu v Kórejskej demokratickej republike (ďalej len „Severná Kórea“) alebo na použitie v Severnej Kórei v súlade s článkom 2 nariadenia (ES) č. 329/2007. (2) Príloha Ia zahŕňa niektoré ďalšie položky, materiály, vybavenie, tovar a technológie, ktoré by mohli prispieť k jadrovému programu Severnej Kórey, jej programu balistických rakiet alebo k programom iných zbraní hromadného ničenia, v prípade ktorých sa takisto zakazuje predaj, dodanie, presun alebo vývoz. Je na Únii, aby prijala potrebné opatrenia na určenie príslušných položiek, ktoré budú zahrnuté do uvedenej prílohy. (3) Zoznam položiek v prílohe Ia k nariadeniu (ES) č. 329/2007 by sa mal zmeniť, a to pridaním zoznamu položiek v prílohe I k tomuto nariadeniu. (4) Nariadenie (EÚ) č. 329/2007 by sa preto malo zodpovedajúcim spôsobom zmeniť a doplniť, PRIJALA TOTO NARIADENIE: Článok 1 Nariadenie (ES) č. 329/2007 sa mení takto: Príloha Ia k nariadeniu (EÚ) č. 329/2007 sa mení v súlade s textom uvedeným v prílohe k tomuto nariadeniu. Článok 2 Toto nariadenie nadobúda účinnosť dňom jeho uverejnenia v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda PRÍLOHA Príloha Ia k nariadeniu (ES) č. 329/2007 sa mení takto: 1) Za údaj I.A1.024 sa vkladajú tieto údaje: „IA.A1.025 || Zliatiny tantalu okrem tých, ktoré sú uvedené v 1C002 a 1C202. || 1C002 1C202 IA.A1.026 || Zirkónium a zliatiny zirkónia okrem tých, ktoré sú uvedené v 1C011, 1C111 a 1C234. || 1C011 1C111 1C234 I.A1.027 || Výbušné materiály okrem tých, ktoré sú uvedené v 1C239 v zozname vojenského vybavenia alebo materiálov či zmesí, ktoré obsahujú viac než 2 % hmotnosti takýchto výbušných materiálov, s kryštalickou hustotou vyššou než 1,5 g/cm3 a rýchlosťou detonácie vyššou než 5 000 m/s.” || 1C239“ 2) Záznam I.A2.002 sa nahrádza takto: „I.A2.002 || Obrábacie stroje okrem tých, ktoré sú uvedené v 2B001 alebo 2B201 a ich ľubovoľná kombinácia na odstraňovanie alebo (rezanie) kovov, keramických materiálov alebo „kompozitných materiálov“, ktoré podľa technickej špecifikácie výrobcu môžu byť vybavené elektronickými zariadeniami na „numerické riadenie“, s presnosťou polohovania, ktorá sa rovná alebo je nižšia (lepšia) než 30 μm pozdĺž ktorejkoľvek lineárnej osi podľa ISO 230/2 (1988) (1) alebo jej národných ekvivalentov. || 2B001 2B201“ 3) Za údaj I.A6.012 sa vkladajú tieto údaje: „IA.A6.013 || Lasery okrem tých, ktoré sú uvedené v 6A005 alebo 6A205. || 6A005 6A205“ [1] Ú. v. EÚ L 111, 23.4.2013, s. 52. [2] Ú. v. EÚ L 134, 29.5.2009, s. 1.